Voertuie in Noordwes aan die brand gesteekDie bus wat aan die brand gesteek is. Foto: Verskaf Verskeie voertuie wat aan die Bapo-Ba-Mogale-stam in Bapong naby Brits in Noordwes behoort, is aan die brand gesteek. Lt.kol. Amanda Funani, polisiewoordvoerder, het Maandag gesê vier voertuie en ŉ bus is aan die brand gesteek. Vladimir Mogale, die stam se woordvoerder, het gesê die brandstigtings volg nadat verskeie werklose mense Woensdag na die koninklike paleis opgeruk het om hul besorgdheid oor werksgeleenthede by die myne uit te spreek. “Die werkloses het kwessies met leierskap opgebring wat verband hou met werk. Hulle is gefrustreerd dat hulle nie werk kry in terme van ŉ vorige ooreenkoms nie. Dit het tot die brandstigtings gelei,” het Mogale gesê. In Julie vanjaar is ses vragmotors en twee busse in Bapong aan die brand gesteek tydens ŉ betoging wat ook met werkloosheid te doen gehad het. Funani het gesê die polisie ondersoek ŉ saak van opsetlike saakbeskadiging. Niemand is nog in verband met die voorval in hegtenis geneem nie.